Lion & Safari Park is 'n bewaringsgebied vir leeus, jagluiperds, hiënas, wildehonde en verskeie bokke. Dit is in die Wieg van die Mensdom in die provinsie Noordwes geleë. Dié leeu-en-safaripark was oorspronklik 'n wildbewaringsgebied vir leeus in Gauteng. In 2016 het die park na 'n nuwe perseel van 600 hektaar in Noordwes geskuif. Die park is noord van Lanseria-lughawe en binne ryafstand van Johannesburg en Pretoria. Dit het 'n verskeidenheid inheemse roofdiere en groot herbivore. Die park is die tuiste van meer as 80 leeus, insluitende die skaars witleeus en verskye ander vleisvreters soos jagluiperds, wildehonde, gevlekte hiënas, strandwolwe, rooijakkalse en 'n groot verskeidenheid bokke wat vrylik in die wildsbokgebied rondbeweeg. Dié gebied, wat kameelperde, vlakvarke, blesbokke, wildebeeste, impalas, gemsbokke en sebras huisves, is 'n aparte area weg van die leeus en ander vleisvreters. Benewens die dierehokke het die nuwe park 'n kinderspeelarea, restaurante, konferensiegeriewe en 'n kleinhandelsentrum binne vyf klein koepels. Gaste kan ook kameelperde, volstruise en bokke met die hand voer.